भाजपा ने राष्ट्रपति से भारद्वाज को बुलाने की मांग की  
भाजपा के वरिष्ठ नेताओं के प्रतिनिधिमंडल ने राष्ट्रपति प्रतिभा पाटिल से भेट कर कर्नाटक के राज्यपाल हंसराज भारद्वाज को वापस बुलाने की मांग की।
भारतीय जनता पार्टी (भाजपा) के वरिष्ठ नेताओं के प्रतिनिधिमंडल ने सोमवार को राष्ट्रपति प्रतिभा पाटिल से मुलाकात कर कर्नाटक के राज्यपाल हंसराज भारद्वाज को वापस बुलाने की मांग की। राष्ट्रपति से मुलाकात के दौरान प्रतिनिधिमंडल ने एक ज्ञापन सौंपा।  मुलाकात के बाद भाजपा के वरिष्ठ नेता लालकृष्ण आडवाणी ने कहा, हमने राष्ट्रपति से कर्नाटक के राज्यपाल के आचरण को लेकर शिकायत की है। हमने उन्हें बताया है कि पहले दिन से लेकर ही उनका आचरण पक्षपातपूर्ण और संविधान के अनुरूप नहीं था।  उन्होंने कहा, हमने राष्ट्रपति से अनुरोध किया है कि वह राज्यपाल को तुरंत वापस बुलाएं। उन्हें वापस बुलाए जाने से कर्नाटक की जनता, देश के संविधान और राज्यपाल पद की गरिमा की रक्षा होगी। आडवाणी ने कहा कि भारद्वाज ने इस पद की गरिमा को धूमिल किया है। आडवाणी ने कहा कि कुछ महीने पहले ही राज्यपाल के आचरण को लेकर प्रधानमंत्री मनमोहन सिंह से शिकायत की गई थी।  गौरतलब है कि राष्ट्रपति से मुलाकात करने वाले प्रतिनिधिमंडल में आडवाणी, लोकसभा में विपक्ष की नेता सुषमा स्वराज, राज्यसभा में विपक्ष के नेता अरुण जेटली, वेंकैया नायडू सहित कर्नाटक से भाजपा के सांसद शामिल थे।